Sklep X Ips 83/2008
Datum: 2008-03-20T01:00:00.000+01:00
ecli: ECLI:SI:VSRS:2008:X.IPS.83.2008
opravilna_stevilka_ii_stopnje: So0dba UPRS (zunanji oddelek v Mariboru) U 476/2006
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: revizija - postulacijska sposobnost - zavrženje revizije

## Jedro

Revident, ki je revizijo vložil sam in ni izkazal, da ima opravljen pravniški državni izpit, nima pravice vložiti revizije. Ta je nedovoljena.

## Izrek

Revizija se zavrže.

## Obrazložitev

Sodišče prve stopnje je s sodbo, ki jo tožnik (kot revident) izpodbija z revizijo, zavrnilo tožnikovo tožbo zoper odločbo tožene stranke z dne 24.7.2006. Z navedeno odločbo je tožena stranka zavrnila pritožbo tožnika zoper odločbo Upravne enote Gornja Radgona z dne 17.3.2004, s katero je navedeni prvostopni organ zavrgel zahtevo tožnika za vračilo nepremičnin v k.o... in k.o...

Revizijo je tožnik vložil sam in ob vložitvi revizije ni predložil dokazila o tem, da so za vložitev revizije izpolnjeni pogoji, določeni v 2. odstavku 22. člena Zakona o upravnem sporu (ZUS-1, Uradni list RS, št. 105/06 in 26/07 - sklep US). V reviziji tožnik ni navajal, da ima opravljen pravniški državni izpit. Revizija ni dovoljena.

Revizija je izredno pravno sredstvo, za katero ZUS-1 in Zakon o pravdnem postopku (ZPP - UPB3, Uradni list RS, št. 73/2007), ki se na podlagi 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1, predpisujeta pogoje, kdaj, kako ter kdo sme to izredno pravno sredstvo vložiti. ZUS-1 v 2. odstavku 22. člena določa, da se v postopku v upravnem sporu ne uporablja 3. odstavek 86. člena ZPP ter da v postopku z izrednimi pravnimi sredstvi lahko stranka opravlja dejanje v postopku samo po pooblaščencu, ki ima opravljen pravniški državni izpit. Po določbi 1. odstavka 86. člena ZPP smejo stranke opravljati pravna dejanja osebno ali po pooblaščencu, vendar le, če ima stranka ali njen zakoniti zastopnik opravljen pravniški državni izpit (4. odstavek 86. člena ZPP).

Revizija ni dovoljena, če jo vloži nekdo, ki nima te pravice (3. odstavek 83. člena ZUS-1).

Tožnik je v obravnavani zadevi revizijo vložil sam, pri tem pa ni izkazal, da ima opravljen pravniški državni izpit. Zato je revizijsko sodišče nedovoljeno revizijo zavrglo na podlagi 89. člena ZUS-1.